b'\n_START_ARTICLE_\nBrucelioz\xc4\x97\n_START_SECTION_\nPo\xc5\xbeymiai\n_START_PARAGRAPH_\n\xc5\xa0i liga paveikia galvijus, kiaules, avis ir o\xc5\xbekas, kupranugarius, arklius ir \xc5\xa1unis. Ja taip pat gali u\xc5\xbesikr\xc4\x97sti ir kiti atrajotojai, kai kurie j\xc5\xabriniai \xc5\xbeinduoliai ir \xc5\xbemon\xc4\x97s. Ligai yra b\xc5\xabdingi gyv\xc5\xabn\xc5\xb3 i\xc5\xa1simetimai arba vislumo sutrikimas. Nors gyv\xc5\xabnai paprastai i\xc5\xa1gyja ir po pirminio i\xc5\xa1simetimo v\xc4\x97liau gali atsivesti gyv\xc5\xb3 jaunikli\xc5\xb3, bet po ligos jie gali ir toliau skleisti bakterijas._NEWLINE_Brucelioz\xc4\x97 paprastai plinta, kai gyv\xc5\xabnas i\xc5\xa1simeta arba atsiveda jaunikl\xc4\xaf. U\xc5\xbesikr\xc4\x97tusiam gyv\xc5\xabnui atsivedant jaunikl\xc4\xaf, i\xc5\xa1siskirian\xc4\x8diuose skys\xc4\x8diuose nustatoma daug bakterij\xc5\xb3. Bakterijos taip pat dauginasi te\xc5\xa1menyje ir u\xc5\xbekre\xc4\x8dia pien\xc4\x85. Liga taip pat gali patekti \xc4\xaf gyv\xc5\xabn\xc5\xb3 ir \xc5\xbemoni\xc5\xb3 organizm\xc4\x85 per odos \xc4\xafpjovimus arba gleivines. Liga serga ir laukiniai gyv\xc5\xabnai, kurie gali ir v\xc4\x97l u\xc5\xbekr\xc4\x97sti naminius, tod\xc4\x97l visi\xc5\xa1kai i\xc5\xa1naikinti j\xc4\x85 sunku._NEWLINE_Ligos forma paprastai lengva, ir u\xc5\xbesikr\xc4\x97tusiam gyv\xc5\xabnui iki i\xc5\xa1simetimo pasirei\xc5\xa1kia nedaug po\xc5\xbeymi\xc5\xb3. U\xc5\xbesikr\xc4\x97tusiems patinams gali sutinti s\xc4\x97klid\xc4\x97s, o retkar\xc4\x8diais bakterijos telkiasi s\xc4\x85nariuose ir sukelia artrit\xc4\x85. Arkliams ji sukelia vadinam\xc4\x85j\xc4\xaf p\xc5\xabling\xc4\x85 gogo pa\xc5\xbeeidim\xc4\x85 arba absces\xc4\x85 ant pakau\xc5\xa1io, kaklo ar nugaros patinim\xc4\x85. Lig\xc4\x85 galima \xc4\xaftarti pagal klinikinius po\xc5\xbeymius, pvz., i\xc5\xa1simetim\xc4\x85, ta\xc4\x8diau ji patvirtinama serologiniais tyrimais, paskui\xc2\xa0\xe2\x80\x93 nustatytais laboratoriniais tyrimais bakterijoms izoliuoti ir nustatyti.\n_START_SECTION_\nPaplitimas\n_START_PARAGRAPH_\nLiga labiausiai paplitusi Artimuosiuose Rytuose, Vidur\xc5\xbeemio j\xc5\xabros regione, Afrikoje \xc4\xaf pietus nuo Sacharos, Kinijoje, Indijoje, Peru ir Meksikoje. Pastaruoju laiku ligos atvej\xc5\xb3 labiausiai daug\xc4\x97ja Centrin\xc4\x97s ir Pietvakari\xc5\xb3 Azijos \xc5\xa1alyse. Keliose Vakar\xc5\xb3 ir \xc5\xa0iaur\xc4\x97s Europos \xc5\xa1alyse, Kanadoje, Japonijoje, Australijoje ir Naujojoje Zelandijoje, kaip manoma, \xc5\xa1ios ligos suk\xc4\x97l\xc4\x97jo n\xc4\x97ra.\n_START_SECTION_\nPrevencija\n_START_PARAGRAPH_\nTikrinimui galima naudoti prie\xc5\xbei\xc5\xabr\xc4\x85, \xc4\xafskaitant serologinius tyrimus, taip pat pieno tyrimus, pvz., pieno \xc5\xbeiedo tyrimus. Jie yra svarb\xc5\xabs per ligos naikinimo kampanijas. Endeminiuose rajonuose infekcijos paplitimui ma\xc5\xbeinti da\xc5\xbenai naudojama vakcinacija._NEWLINE_\xc5\xbdmoni\xc5\xb3 brucelioz\xc4\x97s s\xc4\x97kmingiausiai i\xc5\xa1vengiama kontroliuojant gyv\xc5\xabn\xc5\xb3 infekcij\xc4\x85. Svarbus b\xc5\xabdas suma\xc5\xbeinti \xc5\xbemoni\xc5\xb3 u\xc5\xbesikr\xc4\x97timo mast\xc4\x85 yra u\xc5\xbekr\xc4\x97st\xc5\xb3 gyv\xc5\xabn\xc5\xb3 pieno pasterizavimas.'